楊丈既惠丹砂數種再用韻敬酬
作者：許及之
朝代：宋

paragraphs: 鵲鵲飛來動林碧，喜聲楂楂鴉頸白。
宗伯憐予反哺情，遣贈金丹光五色。
先生上醫已醫國，敵國長城賢季劇。
胸次經綸有準繩，壺中消息有端的。
地行在在即神仙，世上營營自蟊賊。
一編黄石豈容窺，九籥丹經應默識。
未許騎鯨游汗漫，已約據龜論夙昔。
嗟予聞道了無功，粗識事親惟竭力。
苦乏大藥從人覓，數溷寧能無厭斁。
先生樂施微少靳，變化丹砂猶米擲。
得隴望蜀安敢料，和章更枉珪璋特。
名臣奏議得精本，併與寒窗資省臆。
有親可娛書可讀，歸養可期非怵迫。
媿無好語酬少分，昨夜春官長陰德。